Fossiel van geveerde dinosourus ontdekDie fossiel in die ambersteen. Foto: Current Biology Wetenskaplikes het Vrydag in Beijing aangekondig ŉ gedeelte van die stert van ŉ dinosourus, kompleet met bene en vere, is in ŉ ambersteen ontdek. Navorsers glo die stert behoort aan ŉ klein dinosourus met geveerde vlerke, wat in die noorde van China gewoon het. ŉ Navorsingstudie oor die ontdekking deur onder meer die Chinese paleontoloog, Xing Lida en die Kanadese wetenskaplike, Ryan C. McKellar, is in die wetenskaplike joernaal, Current Biology, gepubliseer. Die stert is 6cm lank en was vermoedelik deel van ŉ dinosourus wat ongeveer 18.5cm lank was. Die stert het bruin vere aan die voorkant en wit vere aan die agterkant. Volgens Xing is die stert baie na aan hoe die ware Jakob sou gelyk het toe die dinosourus nog gelewe het. Die geveerde stert sal wetenskaplikes help om die evolusie van vere beter te verstaan, het McKellar gesê. Die ambersteen is in die Hukawng-vallei in die noorde van Myanmar ontdek. Die dinosourusstert, wat ‘Eva’ gedoop is, het minstens nege stertwerwels, maar is nie van ŉ voël nie, het Xing gesê. Hoewel die monster perfek behoue gebly het, kan die navorsingspan nie DNS daaruit bekom nie omdat die fossiel te oud is vir DNS om nog bruikbaar te wees.